Gran participació a Bétera durant la celebració de Halloween.
11 de novembre de 2019

Dijous passat 30 d'octubre, Bétera va viure la celebració de Halloween amb una àmplia programació per a tota la població.

Des de l'àrea de Joventut, es van dur a terme durant la vesprada i nit del dijous, tres activitats per al divertiment dels més joves, pintacares, passatge del terror i escape room. Les tres activitats ambientades en el dia més terrorífic de l'any. Sens dubte la diversió i la por van inundar cada racó de l'edifici municipal, Casa Nebot, que durant hores va rebre a centenars de veïns.

A més, els veïns del carrer Goya, com ja fan des de fa alguns anys, van ambientar el carrer per a l'ocasió. No cabia ni una ànima, i entre música terrorífica, tombes i personatges, els veïns van poder fer-se fotos, cantar i degustar una estupenda queimada, feta pels propis veïns. Sens dubte, cada any es superen, i ja s'ha convertit en un referent per a la celebració de Halloween.

L'Associació de Comerciants de Bétera també va voler participar de l'esdeveniment, i van proposar un concurs fotogràfic amb el photocall creat per a l'ocasió. Els establiments locals també van formar part de la festa amb les seues decoracions i recreacions terrorífiques.

I, finalment, la Junta Local Fallera, també va participar d'aquest dia organitzant una discomóvil per a tots els veïns del municipi.

Gràcies a la implicació dels diferents organitzadors i de la participació de les famílies de Bétera, va ser una vesprada molt entretinguda, on xicotets i majors van gaudir de tots els detalls tinguts en compte per a l'ocasió. Un 30 d'octubre de por sense eixir de Bétera.